27 กันยายน 2567

 ข่าวประชาสัมพันธ์

**SME D Bank ห่วงใยเอสเอ็มอีรับผลกระทบจากสาธารณภัยขยายวงกว้าง**

**ออกมาตรการปูพรมช่วยเหลือทั่วประเทศ พักหนี้เงินต้น-ดอกเบี้ย 12 เดือน คู่เติมทุนฉุกเฉินฟื้นฟูกิจการ**

**SME D Bank ห่วงใยลูกค้าได้รับผลกระทบจากสถานการณ์ภัยพิบัติและสาธารณภัยที่ขยายวงกว้างไปในหลายพื้นที่ ออกมาตรการช่วยเหลือเพิ่มเติม ครอบคลุมดูแลทั่วประเทศ ได้แก่ “พักชำระหนี้เงินต้นและดอกเบี้ย” สูงสุด 12 เดือน และ “เติมทุนฉุกเฉินฟื้นฟูกิจการ” สูงสุด 200,000 บาท**

**นายพิชิต มิทราวงศ์** กรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือ SME D Bank กล่าวว่า จากสถานการณ์ภัยพิบัติและสาธารณภัยที่ขยายวงกว้างครอบคลุมในหลายพื้นที่ ไม่ว่าจะเป็น จ.เชียงราย จ.เชียงใหม่ หลายจังหวัดทางภาคเหนือ และที่กำลังจะได้รับผลกระทบในอนาคต ธนาคารห่วงใยลูกค้าผู้ประกอบการเอสเอ็มอีอย่างยิ่ง จึงดำเนินการช่วยเหลือในทุกมิติมาอย่างต่อเนื่อง และเพื่อให้การช่วยเหลือในภาวะเร่งด่วนเป็นไปอย่างรวดเร็วทันเหตุการณ์ มีประสิทธิภาพ และครอบคลุมทุกพื้นที่ สอดคล้องกับแนวทางธนาคารแห่งประเทศไทยที่ต้องการช่วยเหลือผู้ประกอบการเอสเอ็มอีให้กลับมาเดินหน้าธุรกิจได้ในเร็ววัน จึงออกมาตรการช่วยเหลือเพิ่มเติม ได้แก่ “พักชำระหนี้ เงินต้นและดอกเบี้ย” และ “เติมทุนฉุกเฉินฟื้นฟูกิจการ”

มาตรการ “พักชำระหนี้ เงินต้นและดอกเบี้ย” สำหรับลูกค้าธนาคารที่ได้รับผลกระทบทางตรงและทางอ้อม ในพื้นที่ประสบภัยพิบัติตามที่ธนาคารกำหนด เพื่อช่วยลดภาระค่าใช้จ่าย ด้วยการพักชำระหนี้เงินต้นและดอกเบี้ย สำหรับกลุ่มเงินกู้ยืมแบบมีระยะเวลา (Term loan) สูงสุดไม่เกิน 12 เดือน สัญญาเบิกเงินทุนหมุนเวียนประเภทตั๋วสัญญาใช้เงิน (P/N) และสินเชื่อแฟคตอริ่ง ขยายระยะเวลาชำระตั๋วสัญญาใช้เงินออกไปอีกสูงสุด 180 วัน และสามารถพักชำระดอกเบี้ยได้

มาตรการ “เติมทุนฉุกเฉินฟื้นฟูกิจการ” สำหรับลูกค้าธนาคารได้รับผลกระทบทางตรง ที่มีสถานประกอบการตั้งอยู่ในเขตพื้นที่ภัยพิบัติตามที่ธนาคารกำหนด เพื่อให้มีวงเงินกู้ฉุกเฉิน นำไปฟื้นฟูธุรกิจเฉพาะหน้า วงเงินกู้ 10% ของวงเงินเดิม ขั้นต่ำ 30,000 บาท สูงสุด 200,000 บาท (บุคคลธรรมดา สูงสุด 100,000 บาท และนิติบุคคล สูงสุด 200,000 บาท) อัตราดอกเบี้ย MLR ต่อปี ระยะเวลากู้ 3 ปี ปลอดชำระเงินต้น 12 เดือน ไม่ต้องมีหลักประกัน ยกเว้นค่าธรรมเนียม ลดกระบวนการนำส่งเอกสารในการช่วยเหลือลูกค้าที่ได้รับผลกระทบทางตรงเป็นการเร่งด่วน

นายพิชิต กล่าวเสริมว่า มาตรการช่วยเหลือครั้งนี้เป็นทางเลือกโดยสมัครใจ เปิดโอกาสให้ผู้ประกอบการที่ได้รับผลกระทบ ลดภาระค่าใช้จ่าย และมีเงินทุนไปใช้จ่ายอย่างเร่งด่วน สามารถกลับมาเดินหน้าธุรกิจได้โดยเร็ว ทั้งนี้ ธนาคารพร้อมให้บริการแก่ลูกค้าที่ได้รับผลกระทบจากภัยพิบัติและสาธารณภัยทั่วประเทศ สามารถแจ้งความประสงค์ได้ผ่านสาขาของ SME D Bank ทุกแห่ง หรือสอบถามข้อมูลเพิ่มเติม Call Center 1357